Det Økonomiske og Sociale Udvalgs udtalelse om »Kommissionens forslag til Rådets beslutning om fremme af sikker og bæredygtig mobilitet« (97/C 133/05)

Rådet for Den Europæiske Union besluttede den 14. februar 1997 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Josy Konz til ordfører. Sektionen vedtog sin udtalelse den 12. februar 1997.

Det Økonomiske og Sociale Udvalg vedtog på sin 343. plenarforsamling af 26. og 27. februar 1997, mødet den 26. februar 1997, med 94 stemmer for, 1 imod og 2 hverken for eller imod, følgende udtalelse.

1. Indledning

1.1. Kommissionen foreslog allerede i sin meddelelse af 6. juli 1994 til Rådet og Parlamentet (SEK(94) 1106), at man én gang for alle nedfældede et retsgrundlag for konto B2-704, eftersom bevillingerne siden 1993 regelmæssigt har oversteget tærsklen på 5 mio. ecu.

1.1.1. Konto B2-704 skal sætte Kommissionen i stand til at deltage i finansieringen af den i meddelelsen om den fælles transportpolitiks udvikling (KOM(92) 494 endelig udg.) beskrevne fællesskabsstrategi med henblik på at sikre en bæredygtig og sikker mobilitet for alle personer og varer.

1.1.2. Parlamentet, Det Økonomiske og Sociale Udvalg og ikke mindst Rådet har udtalt sig positivt om forslagets væsentligste elementer.

1.2. Kommissionen finder det hensigtsmæssigt at gøre det samme for konto B2-702 »Transportsikkerhed«, idet bestemmelserne om tilskud fra denne konto ligner bestemmelserne for konto B2-704.

1.3. De fleste af de udgifter, der betales med bevillinger fra disse to konti, vedrører punktvise foranstaltninger, som forbereder Kommissionens initiativer til retsakter, eller som er nødvendige for at Kommissionen kan udøve sin rolle som traktatens vogter.

1.3.1. F.eks. kræver gennemførelsen af Fællesskabets transportlovgivning ofte, at Kommissionen foretager en særlig overvågning af et eller andet aspekt. Disse punktvise foranstaltninger er ikke i sig selv så vigtige, at de kræver et specifikt retsgrundlag. Det samme gælder pilotprojekter.

1.4. Forslaget til Rådets beslutning sigter dog på vigtige foranstaltninger, som Kommissionen kan tænkes at iværksætte for at gennemføre og udvikle den fælles transportpolitik og fremme transportsikkerheden.

1.4.1. Forslaget vedrører således kun en del af de midler, som finansmyndighederne hvert år indsætter på de to konti.

1.4.2. De foranstaltninger, som Kommissionen opregner, er i alt væsentligt veldefinerede, men samtidig meget forskellige og gennemføres oftest af tredjemand, som regel internationale offentlige eller private organisationer, der bidrager til gennemførelsen af og et bedre kendskab til Fællesskabets målsætning inden for transport eller gennemførelsen af denne.

1.4.3. Finansieringen af disse operationer består oftest i støtte, som ikke overskrider 50 % af projektets samlede omkostninger.

1.4.4. Andre foranstaltninger kan dog udføres direkte af Kommissionen selv.

2. Generelle bemærkninger

2.1. ØSU er enig med Kommissionen i, at Fællesskabets udgifter til videreudvikling af den fælles transportpolitik, navnlig hvad angår »etablering og udvikling af en fælles bæredygtig transportpolitik« og »transportsikkerhed« via de to konti B2-704 og B2-702, skal have et retsgrundlag.

2.2. Hidtil er bevillingerne fra førnævnte konti blevet anvendt til støtte til foranstaltninger uden et retsgrundlag, der var godkendt af Rådet.

Efter ØSU's opfattelse bør den foreliggende beslutning tilskynde Kommissionen til at anvende de af Parlamentet tildelte bevillinger mere intensivt og målrettet for hurtigst muligt at få løst de problemer, der er knyttet til transport af personer og varer ().

2.3. Det er vigtigt for ØSU, at Kommissionen har såvel de nødvendige bevillinger som det nødvendige retsgrundlag til sin rådighed for at kunne føre de i forslagets artikel 2 og 3 nævnte foranstaltninger ud i livet.

Det er i alles interesse, at Kommissionen kan indhente kompetente vurderinger via uafhængige internationale faglige undersøgelser og studier i forbindelse med tildeling af tilskud.

2.4. Endelig bifalder ØSU de obligatoriske bestemmelser i artikel 4, ifølge hvilke den endelige betaling først følger efter en grundig kontrol af det udførte arbejde under hensyntagen til de forpligtelser, modtageren ifølge sin kontrakt har påtaget sig, samt økonomiske og forvaltningsmæssige principper.

3. Konklusion

ØSU imødeser med stor forventning Kommissionens beretning om anvendelsen af midler samt en vurdering af, hvorledes de har bidraget til gennemførelse af Fællesskabets målsætning - første gang i år 2001 (jf. artikel 6 i kommissionsforslaget).

Bruxelles, den 26. februar 1997.

Tom JENKINS

Formand for Det Økonomiske og Sociale Udvalg

() Se navnlig ØSU's udtalelser om:

- grønbogen »Mod fair og effektiv prissætning på transportområdet« (EFT nr. C 56 af 24. 2. 1997, s. 31)

- grønbogen om transportens indvirkning på miljøet (EFT nr. C 313 af 30. 11. 1992, s. 40)

- »Telematiksystemer i den intermodale transport i en paneuropæisk kontekst« (EFT nr. C 66 af 3. 3. 1997, s. 27)

- grønbogen »Borgernes transportnet« (EFT nr. C 212 af 27. 7. 1996, s. 77)

- »Fællesskabets retningslinjer for udvikling af det transeuropæiske transportnet« (EFT nr. C 397 af 31. 12. 1994, s. 23)

- »Interoperabilitet i det europæiske jernbanenet for højhastighedstog« (EFT nr. C 397 af 31. 12. 1994, s. 8).